Her tegner Nielsen egen karrierepil rett til himmels
- Etter Vålerenga har det egentlig gått bare oppover. Men jeg begynte kanskje litt høyt her, sier Nielsen til VG Nett der han sitter med pennen i hånda og sin egen karriereutvikling på arket foran seg. Iført rødt treningstøy er han bare timer unna det som blir debuten på A-landslaget. Det har gått fort fra debuten for Vålerenga mot Viking i eliteserien i 2009. Nå lever 19-åringen profflivet, er en viktig del av U21-laget som kvalifiserte seg til EM og får sine første minutter av Egil Olsen på Ferenc Puskas stadion - som er oppkalt etter den gamle Real Madrid-spilleren - onsdag kveld. - Det har vært litt slakt oppover hele veien, og nå i det siste har det gått fort fra Salzburg til U21 til A-laget. Det har steget bra, og det er en veldig fin pil, sier Nilsen. - Hvor skal den ende? - Forhåpentlig fortsetter denne videre. Det er vanskelig å si, jeg må bare jobbe hardt.- Han har gjort det bra, og spesielt i begynnelsen gikk det veldig og kanskje overraskende bra for oss begge. Det har vært litt mye for ham nå, med landslag og slik, så han har ikke spilt så mye i det siste. Men det er en god spiller, sier Valon Berisha til VG Nett. Duoen ble kjøpt opp samtidig fra Viking og Vålerenga, og havnet sammen i østerrikske Salzburg. Etter en drømmestart og scoringer, har det blitt litt mer normaliserte forhold. - På de plassene han kjemper om spilletid på, er alle nye, og spissen er ganske selvskreven. Det er litt vanskelig for Håvard akkurat nå, men det er nå han må vise hva som bor i ham og ta sjansen når han får den. Da han spilte var han veldig god, scoret tre mål i en kamp og gjorde alt nesten perfekt. Samtidig satte han standarden veldig høyt.Berisha mener også at det er godt for ham å få med kompisen - og samboeren - på A-landslaget. - Vi bor sammen, og det går veldig greit. Vi har ingen problemer med hverandre. Som typer er vi litt forskjellige, men det er en fin mix. - Har du noen avsløringer å komme med? - Nei, jeg har ikke det. Han er en veldig rolig type, så det er ikke så mye spennende å si, sier rogalendingen og smiler. - Det er verre med deg? - Nei, jeg vet ikke hva skal si. Jeg er rolig jeg og, sier Berisha og bryter ut i latter.Det er varslet flere bytter, som at Håvard Nordtveit og Magnus Wolff Eikrem tar en omgang hver sentralt, og trolig får samtlige spilletid. Mohammed Abdellaoue har også vært inne på at han kjente halvtimen han fikk for Hannover søndag i kroppen, så det kan tale for at han begynner som innbytter. Sannsynlig norsk lagoppstilling i kveld: Rune Almenning Jarstein - Tom Høgli, Brede Hangeland, Vegard Forren, Vegar Eggen Hedenstad - Daniel Braaten, Markus Henriksen, Håvard Nordtveit, Ruben Yttergård Jenssen, Håvard Nielsen - Alexander Søderlund. P.S. Ungarn - Norge vises på Max fra kl. 20.30 (sendestart 20.00). I VG Direkte får du høydepunkter, analyser og siste nytt fra Ungarn.
Han har nylig blitt proff og spilt seg inn på U21-landslaget. I kveld kommer også A-landslagsdebuten for Håvard Nielsen (19).